ZÁRÓVIZSGA TÉMAKÖRÖK

**TURIZMUS-VENDÉGLÁTÁS FELSŐOKTATÁSI SZAKKÉPZÉS**

2016/2017. tanévtől kezdett hallgatóknak

**TURIZMUS szakirány**

1. Értelmezze a turizmust a benne részt vevők szemszögéből! Melyek az értelmezés nehézségei napjainkban? Ismertesse azokat a nemzetközi turisztikai trendeket, amelyeket a turisztikai vállalkozásoknak és fogadóterületeknek (desztinációknak) piaci tevékenységeik során leginkább figyelembe kell venniük!

2. Mutassa be a turizmus rendszerének elemeit, működését és legfontosabb összefüggéseit! Sorolja fel a turizmus környezetének meghatározó elemeit! Hozzon olyan konkrét külföldi és hazai példákat, melyek a turizmus szempontjából meghatározóak voltak az elmúlt időszakban.

3. Csoportosítsa, röviden értékelje a turizmus által hasznosítható erőforrásokat! Mutassa be a turisztikai erőforrások, a vonzerők és az ezek alapján fejleszthető turisztikai termékek összefüggéseit egy Ön által választott hazai turisztikai régió példáján keresztül. Melyek a termékfejlesztés során figyelembe veendő legfontosabb alapelvek?

4. Mutassa be a közlekedés helyét és szerepét a turizmus rendszerében, valamint a közlekedési formák változását a 21. században! Példákon keresztül értékelje a biztonság szerepének felértékelődését a turizmusban!

5. Csoportosítsa a szálláshelyeket rendeltetés és üzemméret szerint! Értékelje Magyarország szálláshely kínálatát! Mutassa be a szálláshelyek osztálybasorolási rendszerét!

6. Ismertesse a turizmus és a vendéglátás kapcsolatát, valamint a vendéglátás gazdasági, társadalmi jelentőségét. Ismertesse a magyar gasztronómia szerepét és jelentőségét a termékfejlesztésben!

7. Melyek a turizmus legjelentősebb nemzetközi- és hazai szervezetei? Mutassa be a magyar turizmus irányításának rendszerét, szintjeit és az egyes szintek feladatait! Ismertesse az Nemzeti Turizmusfejlesztési Stratégia 2030 – Turizmus 2.0 programjában meghatározott legfontosabb fejlesztési prioritásokat!

8. Mutassa be az európai turizmus regionális földrajzát és legfontosabb versenytársaink turizmusát!

9. Mutassa be a turizmus közvetítő szektorát (szereplők, az egyes szereplők tevékenysége, feladatai, érdekeltsége)! Mutassa be az utazásszervezés turizmusban betöltött szerepét és folyamatát! Ismertesse az utazási vállalkozások működésének feltételeit (személyi, tárgyi, vagyoni)!

10. Mutassa be a szabadidős trendek változását! Ismertesse a szabadidő társadalmi szerepét, turisztikai funkcióját! Mutassa be az üdülésre, kikapcsolódásra fordítható szabadidő, szabadság felhasználásának módját!

11. Ismertesse a természeti- és ökoturizmus fogalmát, feltételeit, formáit! Mutassa be a védett természeti területek és a turizmus kapcsolatát (konfliktusok, együttműködés)! Egy Ön által szabadon választott esettanulmány példáján értékelje a turizmus lehetőségeit a nemzeti parkok területén!

12. Ismertesse az egészségturizmus fogalmát és termékcsoportjait! Mutassa be az egészség és a szabadidős tevékenységek közötti kapcsolatot! Ismertesse a szabadidős programok szervezésének sajátosságait a különböző célcsoportok igényei szerint!

13. Ismertesse a kultúra jelentőségét a turizmusban! Melyek a kulturális turizmus legfontosabb termékcsoportjai? Mutassa be és értékelje egy választott város kulturális turisztikai kínálatát! Ismertesse a fesztiválok jelentőségét egy fogadóterület szemszögéből.

14. Definiálja és jellemezze a falusi- és a városi turizmus, azok termékcsoportjait és legfontosabb célcsoportjait! Mi az a falusi vendégasztal? Ismertesse a kapcsolódó jogszabályi előírásokat!

15. Ismertesse a turisztikai szolgáltatások sajátosságait és az e sajátosságokból következő speciális marketing feladatokat! Melyek a Nemzeti Turizmusfejlesztési Stratégia 2030 – Turizmus 2.0 marketingstratégiájában meghatározott legfontosabb belföldi- és külpiaci marketing eszközök és módszerek?

16. Ismertesse a turisztikai rendezvények szerepét, jelentőségét és a szervezés kérdéseit egy szabadon választott esettanulmány példáján! Mutassa be az esemény (event) marketing lényegét!

17. Mutassa be Magyarország turizmusát az általános jellemzők, a belföldi és a beutazó turizmus, valamint a kiutazó turizmus aspektusain keresztül.